Januar på Pluto

Godt nyttår!

Vi starter opp på et nytt år, og ser fram til enda et flott år med den kjekke barnegruppen på Pluto. Måneden som gikk var naturlig nok preget av jul. Vi hadde mange formingsaktiviteter, og måneden var nok dominert av sang og bevegelse. Det var svært spennende å se hvor interesserte barna var i alle tradisjonene rundt jul, og kalenderen ble en viktig del av samlingsstunden hvor barna lærte å vente på tur og det å dele med hverandre. Barna lærte seg også svært mange julesanger på kort tid, og svært mange nye begreper ble lært, noe som var med på å utvikle barnas språk.

I januar skal vi på Pluto fokusere på fysisk aktivitet. Vi har vår vanlige turdag på onsdagene. Disse turene vil vi legge til ulendte terreng hvor barna får motoriske utfordringer. Vi kommer også til å gå flere turer uten vogn. I tillegg vil det bli fokus på motorikk både inne på avdelingen og ute i barnehagen i form av for eksempel hinderløype. Puterommet på Neptun vil også bli brukt ved mulige anledninger, da klatring på putene er svært gunstig i barnas motoriske utvikling. Barns kontakt med andre barn starter ofte med kroppslige signaler og aktiviteter, og de minste barna uttrykker seg mye gjennom kroppen. Vi i barnehagen skal skal sørge for at barna får et positivt selvbilde gjennom mestring av egen kropp og videreutvikle sin motorikk og kroppsbeherskelse. Vi ønsker at barna utvikler en glede ved å bruke naturen, samt får erfaring med naturens forskjellige årstider. Dersom vi får snø i Stavanger, vil planene selvsagt endres slik at vi kan utfolde oss i snøen. Av erfaring vet vi at snøen ikke varer lenge her…

Esra og Christian (studentene fra UiS) har kommet tilbake hos oss, og skal være med oss i to uker til. I februar kommer Sondre og Silje tilbake, førsteklassestudentene som så vidt var innom en uke i høst.

Onsdag 13. januar får vi også besøk av to elever fra St. Svithun videregående skole. Marthe (datteren til Marianne) og Seline skal observere barnehagehverdagen.

I januar har vi to bursdagsbarn på Pluto. Cedrik fyller to år 4. januar, mens Ulrikke blir 3 år 19. januar. Hipp Hurra og gratulerer til dem begge!

**Hilsen fra Marianne, Barbro, Elisabeth og Julie**

**Januar på Pluto**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 4.  Planleggingsdag  **Cedrik 2 år!** | 5.  Ute/ innelek med Neptun | 6.  Tur til skogen ved Haugtussa | 7.  Bakedag/ Grupper | 8.  Varm lunch |
| 11.  Fysiske aktiviteter ute eller inne | 12.  Ute/ innelek med Neptun | 13.  Turdag til fotballbanen | 14.  Bakedag/ Grupper | 15.  Varm lunch |
| 18.  Fysiske aktiviteter ute eller inne | 19.  Ute/ innelek med Neptun  **Ulrikke 3 år!** | 20.  Turdag til Sørmarka | 21.  Bakedag/ Grupper | 22.  Varm lunch |
| 25.  Fysiske aktiviteter ute eller inne | 26.  Ute/ innelek med Neptun | 27.  Turdag til Speiderhuset | 28.  Bakedag/ Grupper | 29.  Varm lunch |